Etenkin Attendon ja Mehiläisen johtajat tienasivat viime vuonna kovia summia.

Tältä näyttää lista Suomen suurituloisimmista.

Tänä vuonna vanhustenhoidon epäkohdat ja laiminlyönnit ovat nousseet laajaan julkisuuteen. Eniten epäkohtia on tullut esille yksityisten hoivajättien Attendon, Esperi Caren ja Mehiläisen yksiköissä.

Attendo Suomen toimitusjohtaja Pertti Karjalainen ansaitsi jälleen miljoonatulot. OUTI JÄRVINEN/KL

Viranomaisten valvonnan keskiössä ovat tänä vuonna olleet yksityiset toimijat, koska niistä on tehty eniten epäkohtailmoituksia. Toimenpiteisiin johtaneita aluehallintoviraston valvontapäätöksiä on tullut tänä vuonna eniten Attendon yksiköistä.

Vaikka monessa yksikössä epäkohtia on korjattu, ongelmia esiintyy edelleen laajasti, ilmeni Iltalehden tuoreesta selvityksestä. Etenkin hoitohenkilökunnan määrä suhteessa asiakkaiden hoidon ja huolenpidon tarpeeseen on ollut keskeinen epäkohta.

Vanhusten tehostettu palveluasuminen on kannattavaa liiketoimintaa, mikä näkyy myös yksityisten hoivayhtiöiden johtajien tuloissa. Moni hoivajohtajista omistaa paljon yhtiön osakkeita.

Viime vuoden hoiva-alan tulokuningas oli Attendo Suomen liiketoimintajohtaja ja toimitusjohtaja Pertti Karjalainen. Karjalainen omistaa merkittävän määrän myös emoyhtiö Attendon osakkeita.

Karjalainen tienasi viime vuonna yhteensä yli 4,1 miljoonaa euroa. Tästä pääomatuloja oli reilut 3,6 miljoonaa euroa ja loput ansiotuloja.

Karjalaisen tulot ovat kasvaneet, sillä vuonna 2017 hän sai verotettavia kokonaistuloja reilut 2,5 miljoonaa euroa. Tästä pääomatuloja oli lähes 1,8 miljoonaa euroa ja ansiotuloja 739 500 euroa.

Mehiläisen toimitusjohtaja Janne-Olli Järvenpää ansaitsi verotettavia kokonaistuloja yhteensä yli 1,8 miljoonaa euroa. Tiina Somerpuro

Mehiläisen johdollakin kovat tulot

Mehiläisen toimitusjohtaja Janne-Olli Järvenpää sai viime vuonna verotettavia tuloja yhteensä yli 1,8 miljoonaa euroa, josta pääomatuloja oli yli 1,2 miljoonaa euroa ja ansiotuloja noin 541 000 euroa.

Myös Mehiläisen hoivapalveluiden liiketoimintajohtaja Niklas Härus sai muhkeat tulot viime vuonna. Hän tienasi pääomatuloja yli 1,1 miljoonaa euroa ja ansiotuloja 242 800 euroa.

Vanhustenhoidon epäkohdat alkoivat nousta esiin alkuvuonna, kun Valvira keskeytti tammikuussa Kristiinankaupungissa toimivan Esperi Caren Hoivakoti Ulrikan toiminnan vakavien laiminlyöntien takia. Esperi Caren toimitusjohtaja Marja Aarnio-Isohanni jätti tehtävänsä hoivakohun vuoksi tammikuun lopussa.

Aarnio-Isohanni myönsi, että pääpaino hänen työssään on ollut kasvussa ja kannattavuudessa, ja henkilöstöasiat ovat jääneet liian vähälle huomiolle.

Aarnio-Isohanni tienasi viime vuonna noin 409 000 euroa ansiotuloja. Pääomatuloja hänellä ei ollut.

Vuonna 2017 Aarnio-Isohanni oli hoiva- ja terveystalojen tulokuningatar, kun Esperi Caren pääomistus siirtyi brittiläiselle sijoitusyhtiölle Intermediate Capital Groupille. Aarnio-Isohanni tienasi tuolloin yli 5,7 miljoonaa euroa, josta pääomatulojen osuus oli yli 5,2 euroa.

”Pääpaino on työssäni ollut kasvussa ja kannattavuudessa, ja henkilöstöasiat ovat jääneet liian vähälle huomiolle. Tästä kärsii nyt koko yritys ja kaikki sen työntekijät. Olen erittäin pahoillani siitä, ja kannan vastuuni tästä virheestäni”, Esperi Caren entinen toimitusjohtaja Marja Aarnio-Isohanni myönsi. KAROLIINA PAAVILAINEN

Uusi johto Esperissä

Aarnio-Isohannin irtisanouduttua väliaikaiseksi toimitusjohtajaksi nousi tammikuun lopussa Esperin tytäryhtiön Saga Caren liiketoimintajohtajana toiminut Heini Pirttijärvi. Hän tienasi viime vuonna reilut 71 200 euroa ansiotuloja. Pääomatuloja hänellä ei ollut.

Nykyisin Pirttijärvi on Esperi Caren varatoimitusjohtaja ja toimitusjohtajana toimii Stefan Wentjärvi.

Wentjärvi toimi elokuuhun saakka sosiaali- ja terveysalan yhtiö Pihlajalinnan myyntijohtajana ja Pohjois-Suomen liiketoimintajohtajana. Hän tienasi viime vuonna ansiotuloja 179 300 euroa ja pääomatuloja 2 820 euroa.